អេហ្ស៊ីប​បន្ត​កាត់ទោស​អតីត​ប្រធានាធិបតី
មាន​ការប្រយុទ្ធ​វាយ​គ្នា​នឹង​ដៃ​ហើយ​ពួកបាតុករ​ បាន​ចោល​ដប​ទឹក​ដាក់គ្នា​ទៅវិញ​ទៅមក
ប្រធានាធិបតី ហ៊ូស្នី មូបារ៉ាក់ (Hosni Mubarak) ដែលគេបណ្តេញចេញពីតំណែងបានវិលត្រឡប់មកតុលាការកាលពីថ្ងៃច័ន្ទដើម្បីចូលរួមសវនាការលើកទីបីនៅក្នុងការកាត់ទោសលោកលើបទចោទប្រកាន់ពីអំពើពុករលួយនិងការឃុបឃិតក្នុងការសម្លាប់ពួកបាតុករក្នុងអំឡុងពេលនៃការងើបបះបោរអស់រយៈពេល១៨ថ្ងៃដែលបានទម្លាក់លោកចេញពីតំណែង។ ពួកអ្នកប្រឆាំងលោក Hosni Mubarak បានចោលដុំថ្មដាក់ប៉ូលិសប្រឆាំងកុប្បកម្មនិងហែករបងលួសបន្លានៅខាងក្រៅបណ្ឌិតសភាប៉ូលិសដែលការកាត់ទោសអតីតប្រធានាធិបតីបានធ្វើឡើង។ ក្រោយមក ប៉ូលិសបានវាយសម្រុកចូលក្នុងហ្វូងមនុស្សដែលភាគច្រើនជាយុវជនក្មេងៗដើម្បីរុញពួកគេចេញពីអាគារ។ លោក Mubarak បានត្រូវគេដាក់លើគ្រែប្រង់ការរុញចូលក្នុងបន្ទប់តុលាការដូចដែលលោកបានធ្វើក្នុងអំឡុងពេលសវនាការពីរលើកកាលពីពេលមុន។ ការកាត់ទោសនោះ មិនបានផ្សាយផ្ទាល់តាមទូរទស្សន៍ទេហើយពួកអ្នកកាសែតនៅតុលាការ និយាយថាពួកគេមិនត្រូវគេអនុញ្ញាតឲ្យយកទូរស័ព្ទដៃចូលខាងក្នុងទេ។ ក្នុងបន្ទប់តុលាការ សាច់ញាតិរបស់មនុស្សដែលគេសម្លាប់ក្នុងអំឡុងពេលបដិវត្តន៍ខែមករា បាននិយាយឡកឡឺយឲ្យពួកមេធាវីរបស់លោក Mubarak ដោយការហួចសម្តែងការមិនពេញចិត្តហើយជួនកាលបានវាយប្រហារពួកគេនឹងដបទឹក។ មូហាម៉េដ បាគ្រី (Mohammed Bakri) ដែលបានចូលស្តាប់សវនាការ បានពណ៌នាអំពីទិដ្ឋភាពនោះថា៖ «មានការប្រយុទ្ធវាយគ្នានឹងដៃហើយពួកបាតុករ បានចោលដបទឹកដាក់គ្នាទៅវិញទៅមក។ លោកនិយាយទៀតថា មានមនុស្សយ៉ាងច្រើន ដែលនាំឲ្យពួកមេធាវីត្រូវចាកចេញពីបន្ទប់តុលាការព្រោះតែការភ័យខ្លាចរងរបួស។ លោកនិយាយថាប៉ូលិសមិនអាចបញ្ឈប់ការវាយប្រតប់គ្នានោះបានទេ ហើយលោកឆ្ងល់ថាតើពួកអ្នកបង្កើតបញ្ហានោះចូលក្នុងបន្ទប់តុលាការយ៉ាងដូចម្តេចដោយសារតែគេបានឆែកឆេរដ៏តឹងរ៉ឹងបំផុតរួចហើយ»។ លោក ហ៊ីស្ហាម កាសេម(Hisham Kassem) ជាបណ្ណាធិការនិងអ្នកបោះពុម្ភផ្សាយជើងចាស់របស់កាសែតអេហ្ស៊ីប និយាយថា ទោះបីមានឆាកល្ខោនដូចនេះនៅតុលាការក៏ដោយដំណើរការកាត់ទោសបន្តទៅមុខ។ «ខ្ញុំគិតថា គេមានអារម្មណ៍រីករាយម្តងទៀត។ មានការភ័យខ្លាចកាលពីពេលមុនដែរថា Mubarack ប្រហែលជាមិនបង្ហាញខ្លួនពេលអត់ Cameras ថតទេ។ ប៉ុន្តែ ការណ៍នេះបញ្ជាក់យ៉ាងច្បាស់ថាវាលែងជាបញ្ហាទៀតហើយ។ លោក Mubarak បានស្ថិតនៅក្នុងទ្រុងហើយចៅក្រម កំពុងខិតខំយ៉ាងសម្បើមដើម្បីអនុវត្តតាមនីតិវិធីតុលាការ។ ដូច្នេះ ខ្ញុំគិតថាការកាត់ទោសនេះ កំពុងធ្វើឡើងរហូតដល់ទីបញ្ចប់»។ អតីតប្រធានាធិបតី មិនបានសារភាពទទួលកំហុសលើបទចោទប្រកាន់ថាលោកបានបញ្ចារឲ្យសម្លាប់ពួកបាតុករជិត៨៥០នាក់ក្នុងអំឡុងពេលនៃការបះបោរដែលបានបង្ខំឲ្យលោកចុះចេញពីតំណែងកាលពីខែកុម្ភៈបន្ទាប់ពីបានកាន់អំណាចជិត៣០ឆ្នាំ។ លោក Mubarak និងកូនប្រុស២នាក់របស់លោកគឺ អាឡា (Alaa) និង កាម៉ាល់ (Gamal) ក៏ត្រូវរងការចោទប្រកាន់ពីអំពើពុករលួយដែរ។ អតីតរដ្ឋមន្រ្តីក្រសួងមហាផ្ទៃ ហាប៊ីប អាល់ អាដលី (Habib al Adly) និងអ្នកនៅក្រោមបង្គាប់៦នាក់ទៀត ត្រូវកាត់ទោសជាមួយអតីតប្រធានាធិបតីលើការទទួលខុសត្រូវក្នុងការសម្លាប់ពួកបាតុករ។ លោក Adly បានសុំឲ្យចៅក្រមធ្វើកាត់ទោសដាច់ពីគ្នា។ ប្រែសម្រួលដោយជឹង ប៉ូជីន